Kommunen er i fuld gang med en ny cykelhandlingsplan, der i 2017 skal lokke flere til at hoppe på den to-hjulede. Blandt andet ligger der et forslag om at gøre det tilladt at cykle på Strøget.

Annonce

Der skal etableres flere supercykelstier med lys og med muligheder for at parkere bilen og skifte til cykel flere steder på ruterne. Der skal også laves bedre cykelforbindelser på tværs af midtbyen og til og fra forstæder og opland. Og der skal arbejdes med bedre sikkerhed for cyklisterne i de 15 mest uheldsbelastede kryds.

<p>Flere tager cyklen i Aarhus, og andelen skal endnu længere op, mener kommunen. Foto: Axel Schütt</p>

Dette er blot enkelte planer blandt de mange, der fremgår af en revision af kommunens cykelhandlingsplan.

I et notat, som har været til drøftelse i teknisk udvalg, nævnes en række emner, som forventes at være de vigtigste i den kommende cykelhandlingsplan 2017, som skal i høring til marts og forventes vedtaget af byrådet i maj 2017.

Målet med den nye cykelhandlingsplan er at få flere til at cykle. Cykling skal være en god oplevelse, ligesom det skal være mere sikkert af færdes på to hjul i Aarhus, lyder målet, der skal nås ved hjælp af en række planer, som det fremgår af faktaboksen.

En af de mere markante planer, er et forslag om at tillade cykling på Strøget på udvalgte tidspunkter. Derudover skal der laves flere stier og parkeringspladser i midtbyen og igangsættes en mere målrettet oprydning af herreløse cykler.

Annonce

Lys eller mørke

»Jeg tror godt, man kan få flere til at cykle, hvis man gør forholdene bedre. Blandt andet med nye supercykelstier,« siger Ango Winther (S), formand for teknisk udvalg.

Nogle cyklister vil måske også gerne have bedre forhold på de eksisterende cykelstier i form af lys og klipning af grene, der ikke rager ud over stien?

»Ja, men det er også et både-og. Der er også steder, hvor vi skal gøre forholdene bedre på de gamle stier.«

I dag cykler man i mørke på Viborgvej fra Ringvejen mod Tilst. Og samtidig vil I lave en supercykelsti med lys langs Marienlystvej. Det kan måske være svært at forstå?

»Ja, men den nye sti skal også give adgang til supercykelstien mod Lisbjerg, som går forbi Skejby og sygehuset, som det er en kendsgerning, at mange også fra Tilst arbejder på,« forklarer Ango Winther.

Det giver jo ikke mere lys på cykelstien på Viborgvej, som mange kører på?

»Nej, men det handler også om penge, og de gamle cykelstier får vi ikke statsstøtte til, sådan som vi gør til de nye supercykelstier.«

Annonce

Sikkerhed vægter højt

Ango Winther peger på, at sikkerheden også har en høj prioritet.

»Der er steder, hvor cyklisterne placerer sig mellem en højresvingsbane og en ligeudbane, hvilket giver stor usikkerhed for bilisterne. De steder bør det markeres, f.eks. med blåt på asfalten, hvor cyklerne skal køre, både af hensyn til dem selv og bilisterne. Det har jeg f.eks. set ved Silkeborgvej/Ringgaden og Søren Frichs vej. Men der er sikkert mange andre steder, hvor sikkerheden kunne forebedres på den måde,« mener Ango Winther.

Han finder det også interessant at åbne for cykling på Strøget f.eks. indtil kl. 8.30 om morgenen.

»Det vil kunne hjælpe mange, der skal igennem byen på arbejde, og formentlig ikke være til gene for butikkerne som åbner senere.«

Annonce

Fakta

Forslag til cykelhandlingsplan:

I et forslag til cykelhandlingsplan 2017 arbejder kommunen med følgende planer:

Nye cykelforbindelser. Dvs der skal etableres flere cykelstier i samt til og fra byen.

Mere cykelparkering: I midtbyen, ved parker og i tilknytning til kollektiv trafik.

Flere skal cykle: Cykelkulturen skal fremmes og brandes.

Cykling hele året: Ved at vedligeholde cykelstier, rydde sne og sikre belysning.

Flere kombinationsrejser: Det skal være nemmere at kombinere cyklen med andre transportformer.

Cykling i midtbyen: Flere stier og parkeringspladser. Tilladelse til at cykle på Strøget på udvalgte tidspunkter, oprydning af herreløse cykler. Tilladelse til at cykle i ensrettede gader.

Enkelttiltag: Inspektion af hele stisystemnet, bedre skiltning og ombygning af kryds med mange uheld.

Den eksperimenterende cykelby: Nye gadetyper med prioritering af skoleelever til fods og på cykel, hastighedsbegrænsning i gader og tidsbegrænset cykelparkering.